b'\n_START_ARTICLE_\nHolmens Verft\n_START_PARAGRAPH_\nHolmens verft var et norsk skipsverft som holdt til p\xc3\xa5 Holmen i Ris\xc3\xb8r. Verftet ble etablert i 1794. Verftsvirksomheten p\xc3\xa5 Holmen opph\xc3\xb8rte i 2003.\n_START_SECTION_\nHistorikk\n_START_PARAGRAPH_\n1794-1876_NEWLINE_Holmens Skibs V\xc3\xa6rft i Ris\xc3\xb8r ble anlagt av skipsreder og kj\xc3\xb8pmann Henrik Carstensen i 1794 p\xc3\xa5 Badskj\xc3\xa6rholmen. Som verftseier og reder fikk Carstensen en sterk posisjon innen trelastutskipning, kornhandel p\xc3\xa5 Danmark og langfart til Ostindia. Han ble etter hvert en av S\xc3\xb8rlandets rikeste menn og i 1814 deltok han ogs\xc3\xa5 som representant i riksforsamlingen p\xc3\xa5 Eidsvoll. Da Carstensen d\xc3\xb8de i 1835 ble verftet overtatt av hans nev\xc3\xb8 Carsten Henrik Carstensen som drev verftet frem til han d\xc3\xb8de i 1852. Verftet ble deretter overtatt av hans svigers\xc3\xb8nn Stian Herlofsen Finne. _NEWLINE_1876-1914_NEWLINE_Finne fikk etter hvert \xc3\xb8konomiske problemer og m\xc3\xa5tte selge verftet i 1876. Verftet ble drevet videre av Holmens Interesseselskab med Finnes s\xc3\xb8nn, Andreas Fredrik Finne, som disponent. I 1913 ble Holmens Verft lagt ut for salg, og i 1914 ble Holmen kj\xc3\xb8pt av Ris\xc3\xb8r kommune. B\xc3\xa5tbyggerne Martin Jepsen og Jens Olsen inngikk leieavtale med kommunen, og drev verfttradisjonen videre med virksomheten Ris\xc3\xb8r B\xc3\xa5tbyggeri. _NEWLINE_1914-1964_NEWLINE_Kommunens eierskap ble kortvarig, og allerede i 1916 ble Holmen solgt til Holmens Verft A/S. Selskapets form\xc3\xa5l var reparasjoner av skip, bygging av mindre st\xc3\xa5l- og treskip, fiskefart\xc3\xb8y og lektere, samt bygging og reparasjoner av maskiner. Selskapet hadde flere eiere, deriblant b\xc3\xa5tbyggerne Jepsen og Olsen og ingeni\xc3\xb8r Niels R\xc3\xb8er Juell som ble selskapets direkt\xc3\xb8r. _NEWLINE_I 1922 var selskapet truet av konkurs, og \xc3\xa5ret etter ble Holmens Verft tvangssolgt fra Agdesidens Bank til direkt\xc3\xb8r Juell. Han drev verftet frem til 1954, da s\xc3\xb8nnene Leif Juell og Finn Juell overtok. Kundene for nybygg var stort sett norske, men p\xc3\xa5 1960-tallet ble det bygget to fiskeb\xc3\xa5ter som ble levert til henholdsvis Island og Pakistan. I 1964 leverte verftet passasjerferjen M/F Vierland II. Dette var Holmens Verft A/S 96. bygg og det ble ogs\xc3\xa5 verftets siste skip. _NEWLINE_1964-2003_NEWLINE_Etter 1964 konsentrerte verftet seg om skipsreparasjoner. I 1968 gikk Finn Juell ut av firmaet, og kun to \xc3\xa5r etter, i 1970, gikk verftet konkurs. Holmen ble overtatt av Wisbech-Refsum fra Drammen. Drammensfirmaet \xc3\xb8nsket \xc3\xa5 modernisere virksomheten og plassbehov f\xc3\xb8rte til at den gamle bygningsmassen, deriblant den gamle Klokkebua, ble fjernet og en ny industrihall s\xc3\xa5 dagens lys. _NEWLINE_I 1988 etablerte Lindst\xc3\xb8l skips- og b\xc3\xa5tbyggeri seg p\xc3\xa5 Holmen. Dette verftet hadde tradisjoner tilbake til 1870, men da verftet p\xc3\xa5 Lindst\xc3\xb8l brant ned i 1988, valgte eieren Einar Lindst\xc3\xb8l \xc3\xa5 flytte virksomheten. I 2003 ble ogs\xc3\xa5 denne verftsvirksomheten p\xc3\xa5 Holmen avviklet.\n_START_SECTION_\nAvvikling og eiendomsutvikling\n_START_PARAGRAPH_\nI l\xc3\xb8pet av 2000-tallet ble industri byttet ut med blant annet kulturelle innslag som ulike konserter og utstillinger. Samtidig ble det utarbeidet store utbyggingsplaner. Planene var kontroversielle, men i 2018 kunne de f\xc3\xb8rste leilighetene i en ny planlagt bydel p\xc3\xa5 Holmen legges ut for salg.\n_START_SECTION_\nArkivet\n_START_PARAGRAPH_\nArkivet etter Holmens Verft og oppbevares i dag p\xc3\xa5 KUBEN i Arendal. Arkivet omfatter forskjellige dokumenter fra verftets virksomhet som regnskap, arbeidsoversikter og kalkyler. Videre inneholder arkivet dokumenter knyttet til hvert enkelt fart\xc3\xb8y som tegninger, spesifikasjoner, kontrakter og foto. Arkivet strekker seg fra 1917 og frem til 1970. P\xc3\xa5 KUBEN oppbevares ogs\xc3\xa5 arkivet etter Holmens V\xc3\xa6rfts Compani. Dette arkivet strekker seg fra 1897 og frem til 1914.'